Alytaus aerodromas

Alytaus aerodromas – gruntinis bendrosios aviacijos aerodromas, įsikūręs Alytaus mieste ant dešiniojo Nemuno kranto, nutolęs apie 1,5 km nuo Alytaus miesto centro.

 Techniniai duomenys 

Užima 102,5 ha plotą. Aerodromas atitinka 1A kategorijos reikalavimus ir naudojamas tik vizualiems skrydžiams dienos metu. Įrengtas vienas gruntinis kilimo-tūpimo takas, 17/35 (171/351°) (750 m x 60 m). Maksimali leidžiama orlaivio tūpimo masė – 5700 kg.Alytaus aerodromo skrydžių instrukcija, Alytaus aeroklubas, 2020 Magnetinis nuokrypis +7° (2016 m.). Vertikalios ribos – 2500 pėdų nuo jūros lygio. Aerodromo oro erdvėje nustatytos 4 pilotavimo zonos.

Alytaus aerodromo šaukinys – „Nemunas Radijo” radijo dažnis 122,450 MHz.Alytaus aerodromas, Alytaus aeroklubas

 Istorija 

XX a. ketvirtame dešimtmetyje Alytaus įgulos šaudykloje buvo įrengtas atsarginis Lietuvos karo aviacijos aerodromas – 400×600 m dydžio aikštelė.Slapti Karo aviacijos aerodromai, Plieno sparnai, LCVA. F.1323. Ap.1. B.229. L.48-49

Po 1939 m. sutarties su Sovietų Sąjunga Alytuje įsikūrus sovietinės kariuomenės daliniams, buvusių ulonų kareivinių vietoje buvo pradėtas įrengti didesnis aerodromas. Darbai buvo baigti iki Vokietijos invazijos į SSRS.

1944 m. Alytaus aerodrome buvo dislokuotas ir kovos veiksmus vykdė SSRS naikintuvų pulkas „Normandija-Nemunas“. Iš čia prancūzų lakūnai beveik 2 mėnesius vykdė karines operacijas prieš fašistinę Vokietiją.

Sovietmečiu Alytaus aerodromu naudojosi civilinė aviacija. Buvo vykdomi reisai į Vilnių, Kauną, Klaipėdą, Palangą, Druskininkus. Keleivius skraidinančiais lėktuvais keliaudavo ir paštas.

Aerodromas funkcionalus ir šiandien, yra išlikęs senasis aerouosto pastatas, angarai, gruntinis pakilimo takas su betoniniu peronu. Šiuo metu priklauso Alytaus aeroklubui.

 Šaltiniai 

Kategorija:Lietuvos aerodromai
Kategorija:Lietuvos sportiniai aerodromai
Kategorija:Alytaus sportas